Derfor klarte ikke Israel å avverge angrepet 7. oktober
– Det er tre årsaker til at Israel ikke klarte å avverge terrorangrepet 7. oktober, mener Ami Ayalon, tidligere etterretningssjef i Israel. Én av dem er Benjamin Netanyahu. En av vår tids kanskje blodigste krig herjer i Gaza. Det hele ble utløst av Hamas-angrepet på Israel den 7. oktober i fjor. 1200 mennesker ble drept, 3300 ble skadet, mens 250 ble tatt som gisler. – Det er den frykteligste hendelsen som har rammet det jødiske folk siden holocaust, sier Ami Ayalon (78), tidligere etterretningssjef i Israel, marinesjef, politiker og fredsaktivist. Det alle har spurt seg om etter angrepet, er hvorfor Israel, som har en av verdens beste etterretningstjenester, ikke klarte å avverge det. Den tidligere sjefen for Shin Bet, Israels interne etterretningstjeneste, peker på tre årsaker. 1. Politikken. Ayalon mener Israels statsminister Benjamin Netanyahu bevisst har gått inn for å styrke Hamas. – Netanyahu ønsket ikke å forhandle med palestinerne. Hamas, som ikke aksepterer Israels rett til å danne en stat, bidro til å klargjøre for resten av verden at Israel ikke kunne forhandle med palestinerne, sier Ayalon. I flere år lot Netanyahu Qatar sende penger til Gazastripen og Hamas. – Netanyahu og hans høyreekstreme regjering så på Hamas som en ressurs, hevder Ayalon. Hamas og Netanyahu har det til felles at de er imot en tostatsløsning.  Netanyahu har karakterisert slike påstander som «absurd» og vist til at han de siste årene har beordret angrep på Hamas tre ganger. 2. Etterretningssvikten. Israelsk etterretning fikk opplysninger om at Hamas planla et angrep på Israel. Over et år i forveien, ifølge The New York Times. Men israelerne mente Hamas manglet kapasiteten og viljen til å gjennomføre et angrep. – Dette var totalt idiotisk. De forsto seg ikke på Hamas, sier Ayalon. Hver gang israelerne har brukt vold mot palestinerne, så har de trodd at de har påført Hamas et ydmykende nederlag på slagmarken. Men Hamas bryr seg ikke om hvor mange som blir drept eller hvor mye militært utstyr som blir ødelagt. Det de teller opp, er hvor mye støtte de får fra den palestinske grasrota, forklarer den tidligere etterretningssjefen. – Etter hver runde med vold så har støtten til Hamas gått opp. Hvorfor? Fordi palestinerne ser dem som frigjørere som ofrer seg for å få en slutt på den israelske okkupasjonen, sier han. 3. Den militære svikten. Israels militære styrker bygget på den misoppfatningen som rådet hos etterretningstjenesten. Kampenheter ble fjernet fra området rundt Gaza og sendt andre steder. Til det urolige Vestbredden og til det nordlige Israel, der Hizbollah, som er mye sterkere enn Hamas, truet. Ami Ayalon representerte Arbeiderpartiet i Knesset, den israelske nasjonalforsamlingen. Helst hadde han sett at Netanyahu hadde trukket seg for lenge siden, på grunn av korrupsjonsanklager. Men etter angrepet 7. oktober mener han Netanyahu burde trukket seg umiddelbart. – Det som kollapset 7. oktober, var politikken som innebar å håndtere palestinerne, i stedet for å søke en løsning, sier Ayalon. Ser en mulighet etter katastrofen Ayalon sier han tilhører Yom Kippur-generasjonen. Under høytiden Yom Kippur i 1973 ble Israel tatt på sengen og angrepet på flere kanter. Den israelske hæren led store tap. Men i løpet av tre-fire år kom Egypts president Anwar Sadat til Israel. Et par år senere signerte Israel og Egypt en fredsavtale. – I alle kriser, i alle forferdelige hendelser, så ligger det en mulighet, sier han. Nå ser han en mulighet til å starte forhandlinger om en tostatsløsning. – Det vil gjøre oss tryggere, og det vil gjøre det mulig for oss å bevare vår identitet som et jødisk demokrati, mener han. Det er et syn som er kontroversielt i Israel. Han innser selv at han er «del av en liten minoritet i Israel». I april i fjor mente bare 32 prosent av jødiske israelere at Israel kunne leve fredelig ved siden av en uavhengig palestinsk stat. – Hvorfor er så mange israelere imot en tostatsløsning? – Frykt, mangel på tillit og manipulasjon fra det politiske lederskapet. Det er et veldig karismatisk og intelligent lederskap, men de leder folket sitt til en katastrofe, svarer Ami Ayalon.
Ami Ayalon, tidligere etterretningssjef i Israel, peker på tre hovedårsaker til at Israel ikke stoppet terrorangrepet 7. oktober.  Ayalon kritiserer Netanyahus håndtering av palestinerne og mener han burde trukket seg etter angrepet.  Til tross for krisen ser Ayalon en mulighet til å forhandle om en tostatsløsning, selv om denne ideen er kontroversiell i Israel.